依韻和王中丞憶許州西湖
作者：梅堯臣
朝代：宋

paragraphs: 拍岸千尋水，陪京第一州。
艷光落日改，明月與人留。
細浪差差蹙，深灣曲曲幽。
跳鱗無限樂，春蔓不勝柔。
晚下蛙爲吹，閑來葉作舟。
亂禽喧後塢，急雨過西疇。
負笱漁郎去，將雛燕子秋。
跨橋尋島入，疏竇出城流。
密樹能藏馬，晴沙自立鷗。
緣何探景備，平昔從公遊。